text: Brødre fik Facebook-hjælp ved lillesøsters død 
  14 august 2015 kl. 12.25
  Da Ronnie og Benjamin Odér pludselig mistede deres kun 20-årige lillesøster, skulle de midt i sorgen finde penge at bisætte hende for. Hjælpen kom fra en uventet side.
  
  Det var meget uventet, da Ronnie og Benjamin Odér tirsdag mistede deres lillesøster på kun 20 år. Og en urimelig sorg for de to brødre, der for bare 6 år siden mistede deres mor til kræft.
  At de samtidig skulle finde penge til at arrangere søsterens bisættelse virkede helt uoverskueligt.
  Indtil de to brødres kærester fik en idé. De lavede et opslag på facebook, og i løbet af de næste dage strømmede hjælpen ind i form af donationer til lillesøsterens bisættelse.
  - Vi er utroligt glade for de donationer vi har fået fra nær og fjern, siger Ronnie Odér til TV SYD.
  Siden tirsdag har gode mennesker hjulpet de to brødre med i alt ca. 20.000 kroner. Penge der gør, at Ronnie og Benjamin Odér nu kan give deres lillesøster en ordentlig begravelse.
  